U Wimbledonu, nakon odmora, svi favoriti na ogledima
U meču 'točno u podne', Mario Ančić igra protiv Feliciana Lopeza, ljevaka koji se pokazao pogubnim po Marata Safina i koji, za razliku 
Prva imena svjetskog tenisa danas će se ponovno naći na travnatim površinama Wimbledona nakon tradicionalne nedjeljne pauze na polovici natjecanja. Broj jedan i ženskog i muškog tenisa borit će se za mjesto u četvrtfinalu. Lindsay Davenport čeka meč protiv 15. nositeljice Kim Clijsters, dok Roger Federer igra protiv Juana Carlosa Ferrera. Braniteljica naslova Marija Šarapova ogleda se protiv Francuskinje Nathalie Dechy, a treća nositeljica Amelie Mauresmo za protivnicu ima Elenu Likhovtsevu. Venus Williams se pruža prilika za obiteljsku osvetu: njezina protivnica Jill Craybas u subotu je eliminirala Serenu Williams. Kod tenisača, Andy Roddick se sastaje s Guillermom Corijom, dok treći nositelj Lleyton Hewitt igra protiv Amerikanca Taylora Denta. Inače, Dentov otac je svojedobno bio australski teniski profesionalac. Sada, kako tvrdi njegov sin, lojalnost mu je prvenstveno usmjerena ka sinu, a tek potom ka sunarodnjaku Hewittu. U meču 'točno u podne', Mario Ančić igra protiv Feliciana Lopeza, ljevaka koji se pokazao pogubnim po Marata Safina i koji, za razliku od većine drugih španjolskih tenisača, uživa igrati na travi. Od ostalih hrvatskih tenisača, na terene u parovima izlaze Ivo Karlović – s partnerom Rogierom Wassenom ogleda se protiv Marka Knowles i Michaela Llodre -, te Jelena Kostanić, koja s Ashleyem Fisherom igra protiv para Olivier Rochus i Kim Clijsters.